<classify> SHIRIKA la Afya Duniani WHO Tanzania limesisitiza halijasema wala halina ushahidi kuna ugonjwa wa Ebola nchini kama taarifa zinazosambaa zinavyodai. Pia imekanusha kutambua taarifa zinazosambaa kupitia vyombo vya habari zinazodai serikali ya Tanzania imekataa kutoa taarifa za Ebola kwa shirika hilo. Ufafanuzi huo wa WHO umekuja baada ya serikali kumwita Mwakilishi Mkazi wa shirika hilo nchini , Dk Tigest Mengestu ili kupata kwa kina hoja ya shirika hilo kuhusu taarifa hizo zinazosambaa kwenye vyombo mbalimbali vya habari. Msemaji wa Serikali, Dk Hassan Abbas jana alieleza kuhusu hatua hiyo ya serikali kumwita Mwakilishi huyo Mkazi ili kuzungumza naye. Kwa mujibu wa ukurasa wa Twitter wa Dk Abbas, Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro ndiye aliyekutana na mwakilishi huyo wa WHO. Dk Abbas alisema katika mazungumzo hayo, mwakilishi huyo alisisitiza kuwa WHO haijasema wala haina ushahidi wowote kuwa Tanzania kuna Ebola. Katika mazungumzo hayo pia WHO imeafiki kuwa kama kuna mahitaji ya kupata taarifa zaidi kutoka serikali ya Tanzania, lazima utaratibu ulioaInishwa katika miongozo ya taasisi hiyo na ambayo imeridhiwa na serikali ifuatwe kikamilifu, alisisitiza Dk Abbas. Hivi karibuni vyombo vya habari vikiwemo vya kimataifa, vilinukuu shirika hilo likidai kuwa serikali ya Tanzania imekataa kutoa taarifa kuhusu uwepo wa mtu anayedhaniwa kufa kwa ugonjwa wa Ebola.Katika taarifa yake ya malalamiko, shirika hilo limeeleza kwamba uwazi na kasi katika kukabiliana na virusi vya ugonjwa huo hatari ni muhimu katika kudhibiti mlipuko ambao tayari umetajwa kuwa janga la afya duniani. Taarifa iliyotolewa na shirika hilo ilidai kuna mgonjwa aliyefariki dunia jijini Dar es Salaam Septemba 8, mwaka huu, akidhaniwa kuwa alikufa kwa ugonjwa huo.Hata hivyo, Septemba 14, mwaka huu, shirika hilo lilibainisha limepokea taarifa rasmi kutoka serikali ya Tanzania hakuna mgonjwa yeyote wa ebola nchini. Aidha shirika hilo lilisema kuwa baada ya kupokea taarifa hiyo, limeiwasilisha kwa nchi wanachama ikiwa ni moja ya taratibu na kanuni za kimataifa za afya. Lilisisitiza linaendelea kufanya kazi bega kwa bega na Tanzania kuzuia, kutambua na kuthibitisha endapo itatokea mtu kuathirika na ugonjwa huo. Timu ya wataalamu imesambazwa Tanzania kwa ajili ya kufuatilia na kusaidia kwa karibu kuzuia ugonjwa huo kuingia Tanzania, ilisema taarifa ya shirika hilo katika mtandao wa WHO Afrika. Tangu kuwepo taarifa za kuibuka kwa ugonjwa huo katika nchi zilizo jirani na Tanzania ikiwemo Jamhuri ya Demokrasia ya Congo DRC na Uganda, Tanzania ilichukua tahadhari ya kukabiliana na kusambaa kwa ugonjwa huo nchini. Waziri wa Afya, Maendeleo ya Jamii, Jinsia, Wazee na Watoto Ummy Mwalimu amesema hakuna mgonjwa aliyethibitika kufa au kuathirika na ugonjwa huo. Alisema serikali imejiandaa kukabili mlipuko wa ugonjwa huo na imefanya majaribio kujua ilivyojianda ikiweka tayari vituo vya kuwatenga waathiriwa.  <topic>: KITAIFA 